次韵全玉遊永慶寺觀陳井
作者：黄履
朝代：宋

paragraphs: 西北有招提，洒然塵垢外。
茲遊久未遑，欣與高軒會。
邃室儼圖畫，危亭隠松檜。
逍遥步荒徑，蓊密拂輕蓋。
開冬含餘清，幽律驚爽籟。
行行轉城隅，亭午雲容晦。
六朝三百秋，覽迹增悲慨。
金輿成寒灰，簪笏散煙靄。
龍沈景陽井，欄刻惟存戒。
更餘三品石，默默冷相對。
我視此邦傾，如魚自中潰。
民財盡錙銖，民命輕草芥。
三閣與十賓，積累成大憝。
昔人賦黍離，摇摇發行邁。
偶來牽我思，已涉南榮誡。